TVT เกาะกระแส “ทีวีดิจิทัล” วิ่งคึก 9% ทำนิวไฮในรอบ 4 เดือน
TVT เกาะกระแส “ทีวีดิจิทัล” วิ่งคึก 9% ทำนิวไฮในรอบ 4 เดือน โดยล่าสุด ณ เวลา 16.09 น. อยู่ที่ระดับ 1.47 บาท เพิ่มขึ้น 0.12 บาท หรือ 8.89% สูงสุดที่ระดับ 1.57 บาท ต่ำสุดที่ระดับ 1.35 บาท มูลค่าการซื้อขาย 53.30 ล้านบาท
15 มี.ค. 2561

ผู้สื่อข่าวรายงานว่า ราคาหุ้นบริษัท ทีวี ธันเดอร์ จำกัด (มหาชน) หรือ TVT ณ เวลา 16.09 น. อยู่ที่ระดับ 1.47 บาท เพิ่มขึ้น 0.12 บาท หรือ 8.89% สูงสุดที่ระดับ 1.57 บาท ต่ำสุดที่ระดับ 1.35 บาท มูลค่าการซื้อขาย 53.30 ล้านบาท โดยราคาหุ้นขึ้นไปทำจุดสูงสุดอีกครั้ง นับตั้งแต่ราคาปิดที่ระดับ 1.47 บาท เมื่อวันที่ 15 พ.ย.61

ด้านนายมงคล พ่วงเภตรา ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.เคทีบี (ประเทศไทย) เปิดเผยกับ “ข่าวหุ้นธุรกิจออนไลน์” ว่า ปัจจัยที่ส่งผลให้ราคาหุ้นปรับตัวขึ้นแรงในวันนี้ คาดมาจาก 2 ปัจจัยหลักคือ ทาง TVT มีการผลิตคอนเทนต์ให้ทางบริษัท บีอีซี เวิลด์ จำกัด (มหาชน) หรือ BEC เป็นหลัก ซึ่งในช่วงนี้กระแสเรตติ้งทางช่อง 3 ค่อนข้างร้อนแรง จึงคาดว่าทาง TVT น่าจะได้รับปัจจัยบวกไปด้วย
รวมถึงในช่วงนี้กระแสทีวิดิจิทัลกำลังมาจากกรณี ไทยทีวี ชนะคดีฟ้องร้อง กสทช.ในช่วงก่อนหน้านี้ จนเป็นเหตุให้ราคาหุ้นในกลุ่มทีวีดิจิทัลปรับตัวขึ้นเป็นอย่างคึกคัก
โดยก่อนน้านี้ นักวิเคราะห์ บล.เอเชีย เวลท์ ระบุในบทวิเคราะห์ว่า คำพิพากษาดังกล่าวเปิดทางให้บริษัทต่างๆ ที่ทำธุรกิจทีวีดิจิทัลสามารถบอกเลิกสัญญาและคืนใบอนุญาตได้ ช่วยให้การแข่งขันในอุตสาหกรรมมีแนวโน้มลดลง คาดเป็นบวกต่อ WORK, MONO, BEC และเชื่อว่า BEC จะเป็นผู้ได้รับประโยชน์มากสุด เนื่องจากปัจจุบันถือสัญญาสัมปทานทีวีดิจิทัลไว้มากถึง 6 ช่อง มีต้นทุนสัญญาสัมปทานรวมกันทั้งสิ้นกว่า 6,000 ล้านบาท
ในขณะที่ผู้ประกอบการรายอื่นมีต้นทุนราว 3,000 กว่าล้านบาทสำหรับช่อง HD และมากกว่า 1,500 ล้านบาท สำหรับช่อง SD โดยที่ BEC ยังไม่สามารถ Utilized ช่อง SD เพื่อสร้างรายได้ได้มากเท่าที่ควร